OBH 1122/2001.
Az állampolgári jogok országgyűlési biztosának jelentése
Előadó: dr. Fogarassy Edit

Az eljárás megindulása:
A Fővárosi Bv. Intézetben fogvatartott panaszosok beadványukban sérelmezték, hogy 2001. január 1-én a zárkájukban nem osztottak ebédet, csak miután panaszt tettek a felügyelőnek. Aznap este az egyik panaszos hiába kért fájdalomcsillapítót az ápolótól, ezért a biztonsági tiszthez fordult. Kisvártatva megjelentek az őrök egy szájkosárral ellátott kutyával, a panaszost kivitték a folyosóra, és - a kutyát is ráuszítva - súlyosan bántalmazták.
Az ügyben alkotmányos állampolgári jogokkal összefüggő visszásság gyanújára tekintettel vizsgálatot rendeltem el, melynek keretében a büntetés-végrehajtás országos parancsnokától a panasz   megalapozottságának kivizsgálását és a vonatkozó iratok megküldését kértem.

Érintett alkotmányos jog:
•	Kegyetlen, embertelen, megalázó bánásmód tilalma (Alkotmány 54. § /2/ bek.)

Alkalmazott jogszabályok:
•	1978. évi IV. törvény a Büntető Törvénykönyvről:
226. § Az a hivatalos személy, aki eljárása során mást tettleg bántalmaz, vétséget követ el, és két évig terjedő szabadságvesztéssel büntetendő.
361. § (1) Aki elöljárói kötelességét megszegve
a) az alárendelt kötelességszegésének vagy bűncselekményének megakadályozására, illetve a felelősségre vonásra,
a szükséges intézkedést elmulasztja, vétséget követ el, és egy évig terjedő szabadságvesztéssel büntetendő.
•	1996. évi XLlll. törvény a fegyveres erők hivatásos állományú tagjainak szolgálati viszonyáról:
128. § ( 1 ) Az állományilletékes parancsnok 8 munkanapon belül elrendeli a fegyelmi eljárást, ha a tudomására jutott tények fegyelemsértés alapos gyanúját alapozzák meg.
131. § (2) A fegyelmi eljárást fel lehet függeszteni, ha
c) a cselekmény elbírálása olyan előzetes kérdéstől függ, amelynek eldöntése bíróság vagy más hatóság hatáskörébe tartozik, annak a döntéséig.
(3) A fegyelmi eljárás felfüggesztésének ideje nem számít be a fegyelmi eljárás lefolytatására nyitva álló időtartamba és az elévülési időbe.
132. § ( 1 ) Ha a fegyelemsértés súlya vagy jellege miatt az eljárás alá vont személynek a szolgálati helytől való ideiglenes távoltartása szükséges, az eljárás befejezéséig, de legfeljebb 2 hónapra a szolgálati beosztásából felfüggeszthető.
(3) Ha a fegyelmi eljárást a büntetőeljárásra tekintettel függesztették fel, a beosztásból történő felfüggesztés a büntetőeljárás jogerős befejezéséig tarthat.

A vizsgálat megállapításai:
	A Fővárosi Bv. Intézet Venyige utcai objektumában 2001. január 1-én, a panaszosok zárkájában késedelmesen osztottak ebédet. A hideg vacsora kiosztásakor a zárkában levő fogvatartottak jelezték, hogy aznap még nem kaptak ebédet. A felügyelet rögtön ellenőrizte, hogy vannak-e a zárkában tálalóedények, majd pótolták az elmaradt ebédet.
A büntetés-végrehajtás országos parancsnokának tájékoztatása szerint az ételosztással kapcsolatos hiba ugyan egyedinek tekinthető, mégis utasította a Fővárosi Bv. Intézet parancsnokát az ételosztás gyakorlatának felülvizsgálatára.
Az ügyeletes ápoló január 1-én este 7 órától osztott gyógyszert a körleten. Az egyik panaszos fájdalomcsillapítót kért és kapott tőle. A fogvatartott rövidesen ismét gyógyszert kért, mert az előző nem hatott. Az ápoló tájékoztatta, hogy a gyógyszer csak egy bizonyos idő elteltével fejti ki a hatását, ezért nem adott neki újabbat. Ezt követően a zárkában levő fogvatartottak hangoskodni, fenyegetőzni kezdtek és a felügyeletet szidták.
A körletfelügyelő jelentette az esetet a biztonsági tisztnek, és tájékoztatta, hogy a fogvatartott kéri személyes meghallgatását. A biztonsági tiszt - a készenléti szolgálatban levő felügyelőkkel együtt - a körlet folyosóján és a közösségi helyiségben intézkedett a panaszossal szemben. A fogvatartottat ezt követően, este 10 órakor előállították az orvosi rendelőbe, mert állítása szerint a felügyelők bántalmazták, sőt a kutyát is ráuszították. Az ügyeletes nővér feljegyzést készített a sérülésekről és jelentést tett a készenléti szolgálatot ellátó orvosnak, aki másnap készítette el a látleletet. Az alegység vezetőle január 3-án intézkedett a fogvatartott jegyzőkönyvi meghallgatásáról, és jelentette az esetet az intézet parancsnokának. A parancsnok még aznap feljelentést tett a Budapesti Katonai Ügyészségen hivatalos eljárásban elkövetett bántalmazás vétsége miatt. Ezen kívül a parancsnok fegyelmi eljárást is indított az érintett biztonsági felügyelőkkel szemben, és felfüggesztette az intézkedésért felelős biztonsági tiszt szolgálati viszonyát. A fogvatartott az Országos Parancsnokságra is megküldte feljelentését, amit - a folyamatban levő büntetőeljárásra tekintettel - a katonai ügyészséghez továbbítottak.
Vizsgálatom során megállapítottam, hogy az ügyben mind a BVOP, mind a Fővárosi Bv. Intézet a jogszabályoknak megfelelően jártak el, és megtették a szükséges intézkedéseket. Az esetről való tudomásszerzést követően az intézetparancsnok azonnal büntetőeljárást kezdeményezett és fegyelmi eljárást indított a panaszos bántalmazása miatt. A panaszt egyéb tekintetben - a Budapesti Katonai Ügyészségen folyamatban levő büntetőeljárásra figyelemmel, az ott igénybe vehető jogorvoslati lehetőségek kimerítésének szükségessége miatt - nem vizsgálhatom. Ennélfogva a BVOP tájékoztatását elfogadom, és a vizsgálatot lezárom.

Budapest, 2001. április 25.

Gönczöl Katalin